Ǹdɔ̄ fɔ́ɔ́ ńsísīm Ńtondôbə ó kódó ábə̄ Sául, m̀bə̂ ǹsísīm ḿfə̄ á ngāsɔ́ ábə Ǹtondôbə énye ǎ ngazu nyé ndə́gələ. 15Bod bisíé bə́ Sául bɔ́ ai nyé nâ: “Yénə́ anə́ ḿból ńsīsīm Zāmbá wándə́gələ wa. 16Maǹti á kɔ́bɔ́gɔ tə́ və ǹkɔ́bán. Bod bísíé bóe bávōgolo hə wa. Bâyi dzə́ŋ é mod ǎ yəm bom mvɛ́d; éyɔŋ ésə m̀bə̂ ǹsísīm yǎ ā sɔ́ ábə̄ Zambá ā yi suan ábə wa, ǎ ngabom, o mǎn vɔ̄bi.” 17Sául nyé ai bod bísíé bóé nâ: “Dzə́ŋán hḿ mā é mod ǎ yəm bom mvɛ́d, mǐ zu ai nyé” 18Ńdɔ mod bisíé ḿbɔ̄g á ngākódō á sí nyé nâ: “Mǎyén ndómán Yesé yǎ Bɛ́telehɛ́m á yəməgə bom mvɛ́d, a nə ngul á nyɔ́l, a tɔá fə mod bitá; a yəm ǹkɔ́bɔ, m̀bəmbə fám fɔ̄ɔ̄, Ǹtondôbə a tɔá fə ai nyé.” 19Sául a lómó fɔ̄ɔ̄ bod ábə Yesé, nyé ai nyé nâ: “lómó ma nyɔ́ mɔ́n Dávid yǎ ā kála miǹtómbá.” 20Ńdɔ Yesé á ngákə nɔŋ ózəle a nɔŋɔ́ bə̄ḿbāŋála, ai ndə́g wɔ̂n, a bǐ fə etud kábad a və́ə́ Dávid nə́ á kə və́ Sául. 21Á kwí Dávid a ngákə kwí ábə̄ Sául, a kə́ nye tə́bə̄ ósū. Sául a diŋí fɔ̄ɔ̄ nye éyə́gan, a tə́lé fə̄ nyé ḿbəgə bikpəle wōē. 22Ńdɔ̄ Sául ǎ zu lóm Yesé m̀bándá nâ: “Dzoégē Dávid á tɔ̄bɔ̄ fɔ́ɔ́ á mís máma amú ā yén mvɔ̄m ábə ma.”